C 170/27

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2020/C 170/07)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”PECORINO SICILIANO”

EU-nro:PDO-IT-0019-AM01 – 4.6.2018

SAN (X) SMM ( )

1. Hakijaryhmä ja oikeutettu etu

Nuovo Consorzio di Tutela del Pecorino Siciliano (Pecorino Sicilianon uusi suojeluyhdistys)

päätoimipaikan osoite: Via dell’Amicizia, 26 Poggioreale (TP) ITALIA

sähköpostiosoite: contatti@consorziopecorinosiciliano.it

Varmennettu sähköpostiosoite: pecorinosicilianodop@pec.it

Nuovo Consorzio di Tutela del Pecorino Siciliano on ”Pecorino Sicilianon” tuottajista koostuva yhdistys, joka on oikeutettu muutoshakemuksen tekemiseen 14 päivänä lokakuuta 2013 annetun maatalous-, elintarvike- ja metsätalousministeriön asetuksen nro 12511 13 §:n 1 momentin nojalla.

2. Jäsenvaltio tai Kolmas Maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☐ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muu: Nykyinen eritelmä ei sisällä seuraavia artikloja: alkuperätodisteet, yhteys maantieteelliseen alueeseen ja tarkastukset.

4. Muutoksen/muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

On syytä huomata, että ”Pecorino Sicilianon” (SAN) eritelmään tehtävällä muutoksella pyritään ennen kaikkea yhtenäistämään eritelmä yhtenäiseksi asiakirjaksi.

”Pecorino Siciliano” on rekisteröity suojatuksi alkuperänimitykseksi 26 päivänä kesäkuuta 1996 annetulla asetuksella (EY) N:o 1107/96 asetuksen (ETY) N:o 2081/92 17 artiklan mukaisesti. Rekisteröinti myönnettiin seuraavien asiakirjojen perusteella: 30 päivänä lokakuuta 1955 annettu presidentin asetus nro 1269, jossa vahvistetaan italialaiset alkuperänimitykset, sekä 19-sivuinen asiakirja ”Pecorino Siciliano D.O.P.” ja yhteenveto.

Tuotteen kuvaus

Juustotyypit ”Tuma” ja ”Primo sale” eivät enää vastaa kaupallisia tarpeita, sillä ensimmäisenä mainittu on saatettu aiemmin markkinoille välittömästi valmistuksen jälkeen ja jälkimmäisenä mainittu noin kymmenen päivää valmistuksen jälkeen, mutta viime vuosina kysyntä markkinoilla on kohdistunut tuotteisiin, joilla on vähimmäiskypsytysaika. Tämän muutoksen tarkoituksena onkin vahvistaa 20 päivän vähimmäiskypsytysaika, minkä myötä edellä mainitut juustotyypit poistetaan ja otetaan käyttöön uusi Fresco-tyyppi.

Tämä on tarpeen, jotta ”Pecorino Siciliano” saa ominaisuuksia, jotka erottavat sen muista pastöroidusta maidosta valmistetuista lampaanmaitojuustoista. Vähimmäiskypsytysaika on tarpeen, jotta alueella esiintyvät maitohappobakteerit ja niiden entsyymit – raakamaidon ja puisten juoksutusastioiden sisältämät mikro-organismit – ehtivät vaikuttaa.

Uuden Fresco-tyypin käyttöönoton lisäksi Secondo sale -tyyppi nimetään uudelleen. Uusi nimi, ”Semistagionato”, on kuluttajien kannalta helpommin ymmärrettävä termi ja auttaa erottamaan tuotteen kypsytysajan perusteella.

Eri tuotetyyppien ominaisuudet määritellään ja kuvaillaan perusteellisemmin, ja kypsytykseen, muotoon, mittoihin, painoon, kuoren ja sisuksen ominaisuuksiin sekä aistinvaraisiin ominaisuuksiin ja rasvapitoisuuteen liittyvät arvot määritellään yksityiskohtaisesti.

Kaikkien juustojen kannan korkeutta ja enimmäispainoa on muutettu hieman. Kannan korkeus on nykyisessä eritelmässä 10–18 cm ja muutoksen jälkeen 10–25 cm; paino on nykyisessä eritelmässä 4–12 kg ja muutoksen jälkeen 3–14 kg.

Näillä muutoksilla vastataan niiden pienempien juustonvalmistajien pyyntöihin, jotka ovat korostaneet tarvetta lisätä joustavuutta, jotta juustontuotanto voidaan mukauttaa saatavilla olevaan maitomäärään.

Kesäkuusta lokakuuhun voimassa ollut valmistusrajoitus on poistettu.

Poistamalla tämä rajoitus vastataan tuottajien selkeään pyyntöön saada valmistaa ”Pecorino Sicilianoa” (SAN) myös kesäaikaan. Lähes kaikki Sisiliassa nykyään kasvatettavat lammasrodut soveltuvat hyvin kausituotantoon. Lampaanmaitoa tuotetaan Sisiliassa lähes vuoden ympäri; tuotanto on suurinta keväisin ja vähenee kesällä. Koska maitoa on saatavilla kesäaikaan, ”Pecorino Sicilianoa” ja erityisesti Fresco- ja Stagionato-tyyppejä voidaan valmistaa kyseiseen vuodenaikaan. Kuluttajakysyntä kohdistuukin kesällä eniten juuri näihin kahteen juustotyyppiin – niitä ostavat ennen kaikkea tyypillisistä sisilialaisista tuotteista kiinnostuneet matkailijat, joita saapuu saarelle suuria määriä.

Näin ollen aiempi kuvaus:

””Pecorino Sicilianolla” on perinteisessä muodossaan suorat tai hieman kuperat reunat, ja pinnassa on korin painamia juovia. Kannan korkeus vaihtelee välillä 10–18 cm ja juuston paino välillä 4–12 kg. Molemmat arvot vaihtelevat tuotantotekniikan mukaan. Tuma: makea pöytäjuusto, jota ei ole vielä käytetty; makeus johtuu suuresta laktoosipitoisuudesta. Nautitaan välittömästi valmistuksen jälkeen. Primo sale: pöytäjuusto, jota kypsytetään kevyesti lyhyen aikaa käyttämällä hienoa kuivaa suolaa. Nautitaan viimeistään noin kymmenen päivän kuluessa valmistuksesta. Kaseiinin hajoamisen alkuvaiheessa alkaa vapautua aminohappoja, jolloin maidon alkuperäiset ainesosat nousevat esille ja luovat juustoon miellyttävän maun. Secondo sale: pöytäjuustona ja raasteena käytettävä, tasaisen makea ja maukas juusto, joka tuo mieleen maidon tuottamiseen käytetyn eläinlajin. Kypsytetään kuivan suolan avulla tai upottamalla kyllästettyyn suolaveteen. Nautitaan 45–90 päivän kuluessa valmistuksesta. Pohjimmiltaan hienovaraiset aistinvaraiset ominaisuudet ovat peräisin aminohappojen, rasva-aineiden hajoamisen alkuvaiheessa syntyvien aineiden ja maidon alkuperäisten ainesosien yhdistelmästä. Stagionato: ”Pecorino Siciliano” perinteisessä muodossaan. Stagionaton ominaisuudet erottavat sen muista Italiassa tuotetuista kypsytetyistä Pecorino-juustoista. Saavuttaa täyden kypsyyden 4–6 kuukauden kuluessa valmistuksesta. Tätä rakeista juustoa käytetään raasteena.”

muutetaan seuraavaan muotoon:

”Tuotteen kuvaus: 2.1 ”Pecorino Siciliano” (SAN) on kulutukseen saatettaessa lieriön muotoinen ja reunoiltaan suora; isommissa tahkoissa reunat ovat hieman kuperat. 2.2 ”Pecorino Sicilianon” (SAN) kulutukseen saatettavat tyypit ovat Fresco (tuore), Semistagionato (puolikypsä) ja Stagionato (kypsä), ja niillä on seuraavat ominaisuudet: ”Tuore” — kypsyys: kypsytetty 20–30 päivää; — muoto: lieriömäinen; reunat ovat suorat tai isommissa tahkoissa hieman kuperat; — mitat: suorien sivujen halkaisijan on oltava 10–20 cm ja kannan korkeuden 10–20 cm; — paino: 3–5 kg juuston koosta riippuen; — pinnat: ei kuorta; valkoinen tai oljenkeltainen ulompi kerros, johon juuston valmistuksessa käytetty kori on jättänyt näkyviä painaumia; — sisus: valkoinen tai oljenkeltainen; sisältää toisinaan mustapippureita; tiivis ja vähäreikäinen; — tuoksu: lampaanmaitojuustolle ominainen tuoksu; — maku: makea; selkeä laitumen tuoksu; Pepato-tyypissä on hieman mausteinen maku. Ei maatilamaista tuoksua; — rasvapitoisuus: vähintään 40 prosenttia kuiva-aineesta. ”Semistagionato” — kypsyys: kypsytetty 45–90 päivää; — muoto: lieriömäinen; reunat ovat suorat tai isommissa tahkoissa hieman kuperat; — mitat: suorien sivujen halkaisijan on oltava 10–20 cm ja kannan korkeuden 10–20 cm; — paino: 3–5 kg juuston koosta riippuen; — pinnat: hennon oljenkeltainen kuori, johon juuston valmistuksessa käytetty kori on jättänyt näkyviä painaumia; — sisus: oljenkeltainen tai tummankeltainen; sisältää toisinaan mustapippureita; tiivis ja vähäreikäinen; — tuoksu: lampaanmaitojuustolle ominainen tuoksu; — maku: makea; selkeä laitumen tuoksu; Pepato-tyypissä on hieman mausteinen maku. Ei maatilamaista tuoksua; — rasvapitoisuus: vähintään 40 prosenttia kuiva-aineesta. ”Stagionato” — kypsyys: kypsytetty vähintään 120 päivää; — muoto: lieriömäinen; reunat ovat suorat tai isommissa tahkoissa hieman kuperat; — mitat: suorien sivujen halkaisijan on oltava 15–30 cm ja kannan korkeuden 15–25 cm; — paino: 6–14 kg juuston koosta riippuen; — pinnat: kellertävä kuori, johon juuston valmistuksessa käytetty kori on jättänyt näkyviä painaumia; — sisus: oljenkeltainen, tiivis ja vähäreikäinen; — tuoksu: lampaanmaitojuustolle ominainen tuoksu; — maku: tunnusomaisen mausteinen; — rasvapitoisuus: vähintään 40 prosenttia kuiva-aineesta.

Tuotantomenetelmä

Nykyisessä eritelmässä tuotantomenetelmää koskevat tiedot sisältyvät edellä mainittuihin asiakirjoihin. Siksi laadittiin seuraava artikla, johon on koostettu asiakirjojen sisältämät tiedot ja joka sisältää yksityiskohtaiset tiedot tuotantomenetelmästä nykyisten sääntöjen mukaan mukautettuna.

Ainoa muutos on viimeinen kohta, jossa vahvistetaan Fresco-, Semistagionato- ja Stagionato-tyyppien kypsytysajat sellaisina kuin ne on ilmoitettu tuotteen kuvauksessa.

”5 artikla TUOTANTOMENETELMÄ Pecorino Siciliano (SAN) -juusto valmistetaan täysrasvaisesta raakamaidosta, joka on peräisin eri rotuisista ja useasta rodusta risteytetyistä lampaista, jotka kuuluvat eritelmän 3 artiklassa tarkoitetulla tuotantoalueella kasvatettaviin laumoihin. Lampaiden ravinto koostuu luonnonlaitumista ja/tai viljellyistä laitumista, tuorerehusta, heinästä ja oljesta. Heinän ja oljen osalta vähintään 80 prosenttia kuiva-aineesta on peräisin yhtenäisen asiakirjan 4 artiklassa yksilöidyltä tuotantoalueelta. Ravintoa voidaan täydentää viljalla, palkokasveilla ja tiivisterehulla tai ‐rehuseoksilla. Lampaiden ravinto ei saa sisältää eläinperäisiä tuotteita eikä apila-, tapioka- tai kassavakasveja tai niiden osia (kuten siemeniä). Myös säilörehun ja siilossa varastoitavan kuivan heinän käyttö ravintona on kielletty. Maidon on oltava peräisin yhdeltä tai kahdelta lypsykerralta, ja se on käsiteltävä ensimmäistä lypsykertaa seuraavien 24 tunnin sisällä. Näin ollen maidon säilyttäminen viilennettynä on sallittu, kunhan voimassa olevassa lainsäädännössä säädettyjä vähimmäisarvoja noudatetaan kaikilta osin. Maito siivilöidään tähän tarkoitettujen siivilöiden ja/tai kangassuodatinten läpi, minkä jälkeen se kuumennetaan enintään 40 celsiusasteeseen. Perinteisesti kuumennukseen käytetään teräksistä tai tinapäällysteistä kuparista kuumennusastiaa. Kuumennuksen jälkeen maito kaadetaan puuastiaan. Maidon lämpötilan ollessa 36–40 celsiusastetta siihen lisätään karitsasta peräisin oleva juoksute. Maidon juoksuttamiseen käytetty juoksute saadaan eritelmässä lueteltujen lammasrotujen juottokaritsojen juoksutusmahasta. Juoksute on erotettava juoksutusmahasta eritelmän 3 artiklassa tarkoitetulla tuotantoalueella. Ennen käyttöä juoksute liuotetaan lämpimään veteen ja suodatetaan. Juoksutetta käytetään 10–30 grammaa 100:aa maitolitraa kohden. Maitoa juoksutetaan 40–50 minuuttia eli kunnes lasta pysyy puuastiassa pystyssä. Kun juustouma on muodostunut, se rikotaan hyvin pieniksi palasiksi käyttäen toisesta päästä levenevää puulastaa, jolla juustouma rikotaan kauttaaltaan riisinjyvän kokoisiksi rakeiksi. Neste erotellaan lisäämällä kuumaa (70–90 °C) vettä samalla, kun juustoumaa rikotaan rakeiksi. Astian pohjalle laskeutuvien juustoumapalasten annetaan olla paikoillaan 5–10 minuuttia, jotta ne kiinnittyvät toisiinsa. Tämän jälkeen juusto otetaan pois astiasta ja lohkotaan palasiksi, jotka asetetaan rottinkikoreihin ja puristetaan käsin. Fresco- ja Semistagionato-juustotyyppeihin voidaan tässä vaiheessa lisätä mustapippureita. Mustapippurit on käsiteltävä tätä ennen kuumassa (yli 80 °C) vedessä muutaman sekunnin ajan. Juustolohkot jätetään koreihin 1–2 tunniksi, jolloin muodostuu ricotta-juustoa. Tämän jälkeen juustoa ja päällimmäisenä olevaa heraa keitetään puuastioissa kolmesta neljään tuntia. Kun juustot on keitetty herakerroksen alla, ne otetaan pois rottinkikoreista ja käännetään ylösalaisin, jolloin niihin jää korista tunnusomainen painauma. Jokaiseen juustoon kiinnitetään käännettäessä kaseiinilaatta jäljitettävyyden varmistamiseksi. Soikionmuotoisen kaseiinilaatan pidempi akseli on pituudeltaan 10 cm ja lyhyempi akseli 6 cm. Juustojen annetaan kiinteytyä huoneenlämmössä 24–48 tunnin ajan, jonka jälkeen ne suolataan kuivalla suolalla tai suolavedessä, kunnes ne saavuttavat ihanteellisen suolapitoisuuden. Tämän jälkeen juustot asetetaan käsittelemättömästä puusta valmistetuille hyllyille tilaan, jonka lämpötila on 14–18 celsiusastetta ja kosteuspitoisuus yli 75 prosenttia. Fresco-juustoa säilytetään tällaisessa tilassa 20–30 päivää, Semistagionato-juustoa 60–90 päivää ja Stagionato-juustoa vähintään neljä kuukautta.

Merkinnät

Tähän mennessä tuottajaryhmä on säännellyt itsenäisesti merkintöjä ja kaikkia niihin liittyviä vaatimuksia. Siksi eritelmään on päätetty lisätä jäljempänä oleva merkintöjä koskeva artikla. Kun eritelmään lisätään merkintöjä koskevat säännöt ja määritetään nimityksen logo, kuluttajat voivat tunnistaa tuotteen nopeasti. Näin myös tehostetaan myynninedistämiskampanjoita, kun käytössä on kaikille ”Pecorino Sicilianon” (SAN) tuottajille yhteinen kuvallinen tunnus.

”8 artikla MERKINNÄT JA ESILLEPANO Pecorino Siciliano (SAN) -juuston tunnistaa seuraavien seikkojen perusteella: a) Muoto: Pecorino Siciliano (SAN) -juustoa voidaan myydä kokonaisena tai paloina, ja sallitut juustotyypit ovat Fresco, Semistagionato ja Stagionato. Kaikkiin kolmeen juustotyyppiin lisätään tuottajakohtainen merkintä (CE-leima) sekä alkuperänimityksen osoittava merkintä (kaseiinilaatta). Stagionato-juustoon lisätään näiden lisäksi myös kolmas merkintä, joka muodostuu tuotemerkistä. Fresco-juuston kaseiinilaatassa on oltava sanat ”Pecorino Siciliano” painettuna mustalla (CMYK=K100) ja kirjoitettuna kirjasinkoolla 20 ja kirjasintyypillä Arial, kirjaimet ”D.O.P.” painettuna mustalla (CMYK=K100) ja kirjoitettuna kirjasinkoolla 15 ja kirjasintyypillä Arial, sana ”Fresco” painettuna mustalla (CMYK=K100) ja kirjoitettuna kirjasinkoolla 14 ja kirjasintyypillä Arial sekä yksilöimisen mahdollistava kuusinumeroinen sarjanumero (esimerkiksi 999999) painettuna mustalla (CMYK=K100), kirjoitettuna kirjasinkoolla 62 ja kirjasintyypillä Arial sekä lihavoituna. Soikion sisällä sarjanumeron vasemmalla puolella on Sisiliaan viittaava Trinacria-symboli. Semistagionato-juuston kaseiinilaatassa on oltava sanat ”Pecorino Siciliano” painettuna mustalla (CMYK=K100) ja kirjoitettuna kirjasinkoolla 20 ja kirjasintyypillä Arial, kirjaimet ”D.O.P.” painettuna mustalla (CMYK=K100) ja kirjoitettuna kirjasinkoolla 15 ja kirjasintyypillä Arial, sana ”Semistagionato” painettuna mustalla (CMYK=K100) ja kirjoitettuna kirjasinkoolla 14 ja kirjasintyypillä Arial sekä yksilöimisen mahdollistava kuusinumeroinen sarjanumero (esimerkiksi 999999) painettuna mustalla (CMYK=K100), kirjoitettuna kirjasinkoolla 62 ja kirjasintyypillä Arial sekä lihavoituna. Soikion sisällä sarjanumeron vasemmalla puolella on Sisiliaan viittaava Trinacria-symboli. Stagionato-juuston kaseiinilaatassa on oltava sanat ”Pecorino Siciliano” painettuna mustalla (CMYK=K100) ja kirjoitettuna kirjasinkoolla 20 ja kirjasintyypillä Arial, kirjaimet ”D.O.P.” painettuna mustalla (CMYK=K100) ja kirjoitettuna kirjasinkoolla 15 ja kirjasintyypillä Arial, sana ”Stagionato” painettuna mustalla (CMYK=K100) ja kirjoitettuna kirjasinkoolla 14 ja kirjasintyypillä Arial sekä yksilöimisen mahdollistava viisinumeroinen sarjanumero (esimerkiksi 67150) painettuna mustalla (CMYK=K100), kirjoitettuna kirjasinkoolla 62 ja kirjasintyypillä Arial sekä lihavoituna. Soikion sisällä sarjanumeron vasemmalla puolella on Sisiliaan viittaava Trinacria-symboli. Tahkon samalla puolella on oltava tuottajan tunnusmerkintä. Juustotyypeistä vain Stagionatoon vaaditaan tuotemerkki: halkaisijaltaan 8 cm suuruinen ympyrä, jonka sisälle on kirjoitettu ”Pecorino Siciliano” kaaren muodossa, painettuna mustalla (CMYK=K100) ja kirjoitettuna kirjasinkoolla 30 ja kirjasintyypillä Comic Sans sekä kirjaimet ”D.O.P.” painettuna mustalla (CMYK=K100) ja kirjoitettuna kirjasinkoolla 30 ja kirjasintyypillä Arial. Ympyrän keskellä on Sisiliaan viittaava Trinacria-symboli. Logo painetaan vähintään yhdelle tahkon sivuista, sen jälkeen kun juusto on kypsynyt 120 päivää valmistuspäivämäärän jälkeen. b) Pakkaus: Sekä kokonaisena että paloina pakattujen juustojen pakkauksessa on oltava etiketti, jossa on tuotteen logo ja sanat ”Pecorino Siciliano PDO” sekä lainsäädännössä vaaditut tiedot. Esipakatuissa juustopaloissa on säilytettävä osa kantaa ja/tai juuston ulkoreunaa todisteena alkuperästä. Etikettiä ei tarvita, jos tuote on pakattu myyntipaikassa ja se luokitellaan näin ollen esipakatuksi. Myös nimiin, yritysten nimiin tai yhteisiin tai yksilöllisiin tavaramerkkeihin viittaavien merkintöjen ja/tai graafisten tunnusten käyttö on sallittu, kunhan ne eivät ole luonteeltaan mainostavia tai kuluttajia harhaanjohtavia. Kaikille SAN-tuotteen tuottajille mahdollistetaan logon käyttö. Pakkaukseen merkityn logon on oltava seuraavien vaatimusten mukainen: 1. Koko tavaramerkin on oltava näkyvillä logossa. 2. Ulomman, aallonmuotoisen punaisen (RGB = R160 G0 B0) ympyrän sisälle on kirjoitettu valkoisella, Verdana-kirjasintyypillä ja lihavoituna vasemmalta oikealle sanat ”PECORINO SICILIANO”, jotka ulottuvat koko ympyrän ympäri. 3. Logon pyöreässä sisäosassa on valkoista taustaa vasten tyylitelty piirros lampaan päästä mustalla värillä (CMYK=K100). 4. Kuvan alapuolella on kirjainyhdistelmä ”D.O.P.” painettuna mustalla (CMYK=K100) ja kirjoitettuna Arial-kirjasintyypillä ja lihavoituna. 5. Mittasuhteet ja muodot on säilytettävä.

Muu

Yhteys maantieteelliseen alkuperään

Rekisteröinnin tausta-asiakirjojen sekä yhteenvedon sisältämät tiedot on yhdistetty yhdeksi kokonaisuudeksi tuote-eritelmän saattamiseksi asetuksen (EU) N:o 1151/2012 7 artiklan vaatimusten mukaiseksi.

”6 artikla YHTEYS MAANTIETEELLISEEN ALUEESEEN ”Pecorino Siciliano” on puolikypsä, puristettu lampaanmaitojuusto. Juuston valmistukseen käytetyn maidon aistinvaraiset ja muut ominaisuudet ovat tiiviissä yhteydessä laitumeen, joka antaa maidolle sen ainutlaatuisen ja jäljittelemättömän luonteen. Useat tieteelliset tutkimukset ovat osoittaneet, että laidun ja sillä kasvavat kasvit vaikuttavat maitotuotteiden kemialliseen ja aromaattiseen koostumukseen. Lisäksi sisilialaisista karitsoista saatava kiinteä juoksute antaa juustolle sen erityisen entsyymikoostumuksen, jonka aikaansaamia aromeja ja makuja ei ole muissa lampaanmaitojuustoissa. Myös historiallinen ja nerokas tuotantomenetelmä perinteisine työvälineineen, joista osa on puisia, on osaltaan antanut juustolle sen erityisen luonteen, joka tekee ”Pecorino Sicilianosta” ainutlaatuisen. Maisematyypistään tunnettu Sisilia on ihanteellinen paikka ”Pecorino Sicilianon” valmistukseen. Saaren sisäosan muodostavat eri korkuiset kukkulat, jotka koostuvat savi- ja kalkkimaasta sekä kalkkikivestä. Sisilian länsiosien ja Egadisaarten maaperä koostuu savesta ja hiekkakivestä. Eolisten saarten sekä Ustican ja Pantellerian saarten maaperä on puolestaan tuliperäistä. Sisilian tasangot ovat jokitasankoja, jotka erottuvat selkeästi muusta maisemasta. Niiden maaperä on erittäin hedelmällistä ja kaliumpitoista. Tässä ympäristössä sijaitsevilla viljellyillä ja luonnonlaitumilla kasvaa runsaasti luonnonvaraisia kasveja ja paikallisia ekotyyppejä, jotka määrittävät maidon ominaisuudet ja koostumuksen ja antavat lopputuotteelle sen ainutlaatuisen maun. Ilmasto ”Pecorino Sicilianon” tuotantoalueella vaihtelee merkittävästi saaren eri alueilla, mikä johtuu saaren leveysasteesta ja erityisestä pinnanmuodostuksesta. Kyseessä on kuitenkin Välimeren ilmasto, tosin vuorten ja meren maantieteellinen läheisyys on synnyttänyt alueelle useita pienilmastoja. Rannikkoalueet ovat yleisesti ottaen kuumia ja kuivia, ja niillä ilma liikkuu jatkuvasti, kun taas sisäosien ilmasto on leuto ja kostea. Rannikolla sadetta saadaan niukasti ja korkeammalla sijaitsevilla alueilla runsaasti. Suurin osa sateista ajoittuu talviaikaan. Lampaiden kasvatuksella ja juustonvalmistuksella on Sisiliassa ikiaikaiset perinteet. Lammastaloutta harjoitetaan vielä nykyisinkin perinteisten menetelmien mukaan aitauksissa, jotka tarjoavat eläimille turvaa ja edistävät näin niiden hyvinvointia. Tällä on myönteisiä vaikutuksia eläinten tuottaman maidon laatuun – juuri tämä maito antaa ”Pecorino Sicilianolle” sen erityisen luonteen. ”Pecorino Siciliano” on erottamattomasti yhteydessä saaren erityiseen maaperään, paikallisiin rehukasvilajeihin, tuotantomenetelmiin, kotoperäiseen lammaskantaan sekä ilmastoon, jolla on ratkaiseva merkitys, koska tässä ilmastossa esiintyy runsaasti tiettyjä mikrobikasvustokantoja, jotka tekevät paikallisesta juustosta lajissaan ainutlaatuisen. ”Pecorino Sicilianon” juuret ulottuvat kauas historiaan, aikaan, jolloin kaikki alueen lampaankasvattajat alkoivat valmistaa maidostaan Pecorino Siciliano -juustoa käyttäen vanhoja menetelmiä ja ennen kaikkea historiallisia puisia työvälineitä: juoksutusastiaa sekä puuhyllyjä, joilla juusto kypsytetään. Tämän juuston valmistaminen edustaa näin ollen kiistatta yksinomaan sisilialaista historiallista perinnettä ja kulttuuriperintöä, ja samalla se on vakiintunut osa kaupankäyntiä ja sen myynti lisääntyy jatkuvasti.”

Rekisteröinnin tausta-asiakirjojen sekä yhteenvedon sisältämät tiedot on yhdistetty yhdeksi kokonaisuudeksi tuote-eritelmän saattamiseksi asetuksen (EU) N:o 1151/2012 7 artiklan vaatimusten mukaiseksi.

”4 artikla ALKUPERÄTODISTEET Kaikkia tuotantovaiheita valvotaan kirjaamalla tulevat ja lähtevät määrät. Tuotteen jäljitettävyys varmistetaan tällä tavalla sekä merkitsemällä tuottajat ja pakkaajat valvontaelimen tätä varten pitämään luetteloon sekä ilmoittamalla oikea-aikaisesti tuotantomäärät valvontaelimelle. Valvontaelin valvoo eritelmän ja asianomaisen valvontasuunnitelman mukaisesti kaikkia kyseisiin rekistereihin merkittyjä luonnollisia ja oikeushenkilöitä.

Valvonnasta säädetään nyt erillisessä artiklassa, joka ei sisälly nykyiseen eritelmään, jotta eritelmä on asetuksen (EU) N:o 1151/2012 7 artiklan vaatimusten mukainen.

”7 artikla TARKASTUKSET Tuotteen vaatimustenmukaisuus eritelmän vaatimusten osalta tarkastetaan asetuksen (EY) N:o 1151/2012 sääntöjen mukaisissa tiloissa. Tarkastus tehdään seuraavan viranomaisen tiloissa: CoRFiLaC, s.p. 25 km 5 Ragusa – Mare. 97100 Ragusa, Italia, puhelinnumero: +39 0932660411, faksi: +39 0932660449, sähköpostiosoite: dop@pec.corfilac.it.”

YHTENÄINEN ASIAKIRJA

”PECORINO SICILIANO”

EU-nro: PDO-IT-0019-AM01 – 4.6.2018

SAN (X) SMM ( )

1. (SAN:n tai SMM:n) nimi tai nimet

”Pecorino Siciliano”

2. Jäsenvaltio tai Kolmas Maa

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.3 Juustot

3.2 Kuvaus 1 kohdassa nimetystä tuotteesta

”Pecorino Siciliano” (SAN) on raakamaidosta valmistettu puolikypsä juusto, joka on kulutukseen saatettaessa lieriön muotoinen ja reunoiltaan suora; isommissa tahkoissa reunat ovat hieman kuperat.

”Pecorino Sicilianon” (SAN) kulutukseen saatettavat tyypit ovat Fresco (tuore), Semistagionato (puolikypsä) ja Stagionato (kypsä), ja niillä on seuraavat ominaisuudet:

”Fresco” — kypsyys: kypsytetty 20–30 päivää; — muoto: lieriömäinen; reunat ovat suorat tai isommissa tahkoissa hieman kuperat; — mitat: suorien sivujen halkaisijan on oltava 10–20 cm ja kannan korkeuden 10–20 cm; — paino: 3–5 kg juuston koosta riippuen; — pinnat: ei kuorta; valkoinen tai oljenkeltainen ulompi kerros, johon juuston valmistuksessa käytetty kori on jättänyt näkyviä painaumia; — sisus: valkoinen tai oljenkeltainen; sisältää toisinaan mustapippureita; tiivis ja vähäreikäinen; — tuoksu: lampaanmaitojuustolle ominainen tuoksu; — maku: makea; selkeä laitumen tuoksu; Pepato-tyypissä on hieman mausteinen maku. Ei maatilamaista tuoksua; — Rasvapitoisuus: vähintään 40 prosenttia kuiva-aineesta.

”Semistagionato” — kypsyys: kypsytetty 60–90 päivää; — muoto: lieriömäinen; reunat ovat suorat tai isommissa tahkoissa hieman kuperat; — mitat: suorien sivujen halkaisijan on oltava 10–20 cm ja kannan korkeuden 10–20 cm;. — paino: 3–5 kg juuston koosta riippuen; — pinnat: hennon oljenkeltainen kuori, johon juuston valmistuksessa käytetty kori on jättänyt näkyviä painaumia; — sisus: oljenkeltainen tai tummankeltainen; sisältää toisinaan mustapippureita; tiivis ja vähäreikäinen; — tuoksu: lampaanmaitojuustolle ominainen tuoksu; — maku: makea; selkeä laitumen tuoksu; Pepato-tyypissä on hieman mausteinen maku. Ei maatilamaista tuoksua; — rasvapitoisuus: vähintään 40 prosenttia kuiva-aineesta.

”Stagionato” — kypsyys: kypsytetty vähintään 120 päivää; — muoto: lieriömäinen; reunat ovat suorat tai isommissa tahkoissa hieman kuperat; — mitat: suorien sivujen halkaisijan on oltava 15–30 cm ja kannan korkeuden 15–25 cm; — paino: 6–14 kg juuston koosta riippuen; — pinnat: kellertävä kuori, johon juuston valmistuksessa käytetty kori on jättänyt näkyviä painaumia; — sisus: oljenkeltainen, tiivis ja vähäreikäinen; — tuoksu: lampaanmaitojuustolle ominainen tuoksu; — maku: tunnusomaisen mausteinen; — rasvapitoisuus: vähintään 40 prosenttia kuiva-aineesta.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Pecorino Siciliano (SAN) -juusto valmistetaan eri rotuisten ja useasta rodusta risteytettyjen lampaiden täysrasvaisesta raakamaidosta.

Lampaiden ravinto koostuu luonnonlaitumista ja/tai viljellyistä laitumista, tuorerehusta, heinästä ja oljesta. Heinän ja oljen osalta vähintään 80 prosenttia kuiva-aineesta on peräisin yhtenäisen asiakirjan 4 artiklassa yksilöidyltä tuotantoalueelta. Ravintoa voidaan täydentää viljalla, palkokasveilla ja tiivisterehulla tai ‐rehuseoksilla. Lampaiden ravinto ei saa sisältää eläinperäisiä tuotteita eikä apila-, tapioka- tai kassavakasveja tai niiden osia (kuten siemeniä). Myös säilörehun ja siilossa varastoitavan kuivan heinän käyttö ravintona on kielletty.

Maidon juoksuttamiseen käytetty juoksute saadaan eritelmässä lueteltujen lammasrotujen juottokaritsojen juoksutusmahasta. Juoksute on erotettava juoksutusmahasta määritellyllä tuotantoalueella.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Pecorino Siciliano (SAN) -juustoa voidaan myydä kokonaisena tai paloina, ja sallitut juustotyypit ovat Fresco, Semistagionato ja Stagionato. Esipakatuissa juustopaloissa on säilytettävä osa kantaa ja/tai juuston ulkoreunaa todisteena alkuperästä. Etikettiä ei tarvita, jos tuote on pakattu myyntipaikassa ja se luokitellaan näin ollen esipakatuksi.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kaikkiin kolmeen juustotyyppiin lisätään tuottajakohtainen merkintä (CE-leima) sekä alkuperänimityksen osoittava merkintä (kaseiinilaatta). Stagionato-juustoon lisätään näiden lisäksi myös kolmas merkintä, joka muodostuu tuotemerkistä.

Sekä kokonaisena että paloina pakattujen juustojen pakkauksessa on oltava etiketti, jossa on tuotteen logo ja sanat ”Pecorino Siciliano PDO” sekä lainsäädännössä vaaditut tiedot. Myös nimiin, yritysten nimiin ja yhteisiin tai yksilöllisiin tavaramerkkeihin viittaavien merkintöjen ja/tai graafisten tunnusten käyttö on sallittu, kunhan ne eivät ole luonteeltaan mainostavia tai kuluttajia harhaanjohtavia.

Kolmeen eri juustotyyppiin (Fresco, Semistagionato ja Stagionato) viittaavien täydentävien nimikkeiden lisäksi ”Pecorino Siciliano” ‐nimityksen yhteydessä ei saa esiintyä muita kuin tässä yhtenäisessä asiakirjassa vahvistettuja termejä. Näitä ovat muun muassa termit ”extra”, ”superiore”, ”fine”, ”scelto” [valittu] ja ”selezionato” [valikoitu]. Nimiin, yritysten nimiin ja tavaramerkkeihin viittaavien merkintöjen käyttö on sallittu, kunhan ne eivät ole luonteeltaan mainostavia tai kuluttajia harhaanjohtavia ja kunhan ne ovat kooltaan huomattavasti pienempiä kuin SAN-tuotteen logo.

”Pecorino Siciliano” -nimitystä ei saa kääntää muille kielille.

4. Maantieteellisen alueen tarkka rajaus

Maantieteellinen alue, jolla lampaiden kasvatus, maidon tuotanto sekä ”Pecorino Sicilianon” jalostus ja kypsytys tapahtuu, kattaa koko Sisilian alueen.

5. Yhteys maantieteelliseen alueeseen

”Pecorino Siciliano” on puolikypsä lampaanmaitojuusto, joka valmistetaan lampaan raakamaidosta. Juuston valmistukseen käytetyn maidon aistinvaraiset ja muut ominaisuudet ovat tiiviissä yhteydessä laitumeen, joka antaa maidolle sen ainutlaatuisen ja jäljittelemättömän luonteen. Useat tieteelliset tutkimukset ovat osoittaneet, että laidun ja sillä kasvavat kasvit vaikuttavat maitotuotteiden kemialliseen ja aromaattiseen koostumukseen. Lisäksi sisilialaisista karitsoista saatava kiinteä juoksute antaa juustolle sen erityisen entsyymikoostumuksen, jonka aikaansaamia aromeja ja makuja ei ole muissa lampaanmaitojuustoissa. Myös historiallinen ja nerokas tuotantomenetelmä perinteisine työvälineineen, joista osa on puisia, on osaltaan antanut juustolle sen erityisen luonteen, joka tekee ”Pecorino Sicilianosta” ainutlaatuisen.

Maisematyypistään tunnettu Sisilia on ihanteellinen paikka ”Pecorino Sicilianon” valmistukseen. Saaren sisäosan muodostavat eri korkuiset kukkulat, jotka koostuvat savi- ja kalkkimaasta sekä kalkkikivestä. Sisilian länsiosien ja Egadisaarten maaperä koostuu savesta ja hiekkakivestä. Eolisten saarten sekä Ustican ja Pantellerian saarten maaperä on puolestaan tuliperäistä. Sisilian tasangot ovat jokitasankoja, jotka erottuvat selkeästi muusta maisemasta. Niiden maaperä on erittäin hedelmällistä ja kaliumpitoista. Tässä ympäristössä sijaitsevilla viljellyillä ja luonnonlaitumilla kasvaa runsaasti luonnonvaraisia kasveja ja paikallisia ekotyyppejä, jotka määrittävät maidon ominaisuudet ja koostumuksen ja antavat lopputuotteelle sen ainutlaatuisen maun.

Ilmasto ”Pecorino Sicilianon” tuotantoalueella vaihtelee merkittävästi saaren eri alueilla, mikä johtuu saaren leveysasteesta ja erityisestä pinnanmuodostuksesta. Kyseessä on kuitenkin Välimeren ilmasto, tosin vuorten ja meren maantieteellinen läheisyys on synnyttänyt alueelle useita pienilmastoja. Rannikkoalueet ovat yleisesti ottaen kuumia ja kuivia, ja niillä ilma liikkuu jatkuvasti, kun taas sisäosien ilmasto on leuto ja kostea. Rannikolla sadetta saadaan niukasti ja korkeammalla sijaitsevilla alueilla runsaasti. Suurin osa sateista ajoittuu talviaikaan.

Lampaiden kasvatuksella ja juustonvalmistuksella on Sisiliassa ikiaikaiset perinteet. Lammastaloutta harjoitetaan vielä nykyisinkin perinteisten menetelmien mukaan aitauksissa, jotka tarjoavat eläimille turvaa ja edistävät näin niiden hyvinvointia. Tällä on myönteisiä vaikutuksia eläinten tuottaman maidon laatuun – juuri tämä maito antaa ”Pecorino Sicilianolle” sen erityisen luonteen.

”Pecorino Siciliano” on erottamattomasti yhteydessä saaren erityiseen maaperään, paikallisiin rehukasvilajeihin, tuotantomenetelmiin, kotoperäiseen lammaskantaan sekä ilmastoon, jolla on ratkaiseva merkitys, koska tässä ilmastossa esiintyy runsaasti tiettyjä mikrobikasvustokantoja, jotka tekevät paikallisesta juustosta lajissaan ainutlaatuisen.

”Pecorino Sicilianon” juuret ulottuvat kauas historiaan, aikaan, jolloin kaikki alueen lampaankasvattajat alkoivat valmistaa maidostaan Pecorino Siciliano -juustoa käyttäen vanhoja menetelmiä ja ennen kaikkea historiallisia puisia työvälineitä: juoksutusastiaa sekä puuhyllyjä, joilla juusto kypsytetään.

Tämän juuston valmistaminen edustaa näin ollen kiistatta yksinomaan sisilialaista historiallista perinnettä ja kulttuuriperintöä, ja samalla se on vakiintunut osa kaupankäyntiä ja sen myynti lisääntyy jatkuvasti.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän täydellinen teksti on saatavissa seuraavalta verkkosivulta: http://www.politicheagricole.it/flex/cm/pages/ServeBLOB.php/L/IT/IDPagina/3335”

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.